Saabuv sõnum äratas mind hommikusest  magusast unest veidi enne kella üheksat. Kaks suve tagasi aitasid suure hingega lvovlased mu Rumeenias invaliidistunud auto taas sõidukorda. Ka nii võib alata sõprus:) Lvovis olevat pisut lund ja külma on kümme kraadi. S nastupajušim prazdnikom rozdestva!    Järjepanu saabus sõnumeid lähemalt ja kaugemalt, oodatuid ja üllatavaid. Häid soove tuleb nii paukuvast pakasest kui lämmatavast kuumusest - kõikjal maailmas peetakse Lunastaja sünnipäeva.  Telefoni näppimise vahelt oleme Notsuga koristanud  pidupäevapuhtaks kaks korrust, sättinud kauni õhtusöögilaua ja vaaritanud piduroogasid.    Õhtul süütame nelikümmend küünalt - juhuslik arv, just niipalju küünlaaluseid meil on. Notsu käib varasest hommikust alates aeg-ajalt kuusealust piilumas- emme, äkki meile ei tulegi päkapikud kinke tooma, sest meil on liiga ilus kuusk:)    Tulevad kindlasti! Kui mitte muu pärast, siis selleks, et pakkuda ehedat jõulurõõmu lühikeses lapseeas!  Ja nüüd paneme selga kasukad ja lippame kiriku- ja  surnuaiaringile. Lumepuudus ei takista omada isiklikku ja puhast jõulutunnet hinges.